Document ID: 32012R1011

Reference:
1.11.2012
RO
Jurnalul Oficial al Uniunii Europene
L 305/6
REGULAMENTUL (UE) NR. 1011/2012 BĂNCII CENTRALE EUROPENE
din 17 octombrie 2012
privind statisticile referitoare la deținerile de titluri de valoare
(BCE/2012/24)
CONSILIUL GUVERNATORILOR BĂNCII CENTRALE EUROPENE,
având în vedere Statutul Sistemului European al Băncilor Centrale și al Băncii Centrale Europene, în special articolul 5,
având în vedere Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (denumit în continuare „SEC 95”) (1) și în special anexa A la acesta,
având în vedere Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (2), în special articolul 5 alineatul (1) și articolul 6 alineatul (4),
având în vedere Regulamentul (CE) nr. 958/2007 al Băncii Centrale Europene din 27 iulie 2007 privind statisticile referitoare la activele și pasivele fondurilor de investiții (BCE/2007/8) (3),
având în vedere Regulamentul (CE) nr. 24/2009 al Băncii Centrale Europene din 19 decembrie 2008 privind statisticile referitoare la activele și pasivele societăților vehicul investițional angajate în operațiuni de securitizare (BCE/2008/30) (4),
având în vedere Regulamentul (CE) nr. 25/2009 al Băncii Centrale Europene din 19 decembrie 2008 privind bilanțul sectorului instituții financiare monetare (BCE/2008/32) (5),
având în vedere Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (6),
având în vedere Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (7),
întrucât:
(1)
Pentru a îndeplini misiunile Sistemului European al Băncilor Centrale (SEBC) și pentru a monitoriza piețele financiare și activitățile financiare din zona euro, Banca Centrală Europeană (BCE), asistată de băncile centrale naționale (BCN), trebuie să colecteze titlu cu titlu informații statistice de calitate referitoare la titlurile de valoare deținute de sectoarele instituționale din zona euro și titlurile de valoare emise de rezidenți din zona euro și deținute de sectoarele instituționale din afara zonei euro.
(2)
Pentru a contribui la buna desfășurare a politicilor promovate de către autoritățile competente în ceea ce privește supravegherea prudențială a instituțiilor de credit, stabilitatea sistemului financiar și analiza mecanismului de transmisie a politicii monetare, BCE trebuie să colecteze de la grupurile bancare informații titlu cu titlu referitoare la deținerile de titluri de valoare ale grupurilor respective.
(3)
Scopul colectării datelor este de a furniza BCE informații statistice cuprinzătoare cu privire la expunerea sectoarelor economice și a grupurilor bancare individuale din statele membre din zona euro la clase specifice de titluri de valoare și cu privire la legăturile dintre sectoarele economice ale deținătorilor și ale emitenților de titluri de valoare, precum și cu privire la titlurile de valoare emise de rezidenții zonei euro. Importanța deținerii de informații exacte cu privire la expunerea sectoarelor economice și a grupurilor bancare la clase specifice de titluri de valoare la un nivel ridicat de dezagregare a devenit evidentă în timpul crizei financiare, întrucât riscurile pentru stabilitatea financiară din cauza mecanismelor de contagiune la nivelul instituțiilor financiare individuale, generate de clase specifice de titluri de valoare nu au putut fi identificate în mod adecvat din date agregate. Informarea oportună cu privire la titlurile de valoare la nivel de titluri de valoare individuale va permite totodată BCE să monitorizeze transmiterea riscurilor de la piețele financiare la economia reală.
(4)
În plus, aceste informații statistice vor ajuta BCE în analizarea evoluțiilor pieței financiare și în monitorizarea schimbărilor din portofoliile de titluri de valoare ale sectoarelor economice și a legăturilor dintre intermediarii financiari și investitorii nefinanciari.
(5)
Având în vedere interconectarea dintre politica monetară și stabilitatea sistemului financiar, colectarea, pe sistemul titlu cu titlu, de informații statistice cu privire la pozițiile de dețineri de titluri de valoare și tranzacții financiare este necesară atât pentru deducerea tranzacțiilor din poziții, cât și pentru satisfacerea nevoilor analitice regulate și ad-hoc în vederea susținerii BCE în efectuarea analizei monetare și financiare și pentru contribuția SEBC la stabilitatea sistemului financiar. Aceste informații statistice vor permite combinarea informațiilor privind titlurile de valoare deținute de sectoarele instituționale cu informațiile privind emitenții individuali din toată lumea, furnizând astfel un instrument important pentru monitorizarea apariției și evoluției dezechilibrelor financiare.
(6)
Este de asemenea necesar ca BCE să poată acorda sprijin analitic și statistic Comitetului european pentru risc sistemic în conformitate cu Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (8).
(7)
Pentru aceasta, Consiliul guvernatorilor BCE ar trebui să identifice grupurile bancare cu obligații de raportare în sensul colectării de date în temeiul prezentului regulament ținând seama de dimensiunea bilanțului consolidat al fiecărui grup în comparație cu activele din bilanțul consolidat al tuturor grupurilor bancare din Uniunea Europeană, importanța activităților grupului într-un anumit segment al activități bancare și relevanța grupului pentru stabilitatea și funcționarea sistemului financiar în zona euro și/sau state membre individuale.
(8)
Standardele pentru protecția și utilizarea informațiilor statistice confidențiale astfel cum sunt prevăzute la articolul 8 din Regulamentul (CE) nr. 2533/98 al Consiliului ar trebui să se aplice.
(9)
Cerințele de raportare prevăzute de prezentul regulament, inclusiv derogările de la acestea, nu aduc atingere cerințelor de raportare prevăzute de alte acte juridice sau instrumente ale BCE, care ar putea acoperi, cel puțin parțial, și raportarea titlu cu titlu a informațiilor statistice privind deținerile de titluri de valoare.
(10)
Este necesar să se instituie o procedură pentru efectuarea eficientă a modificărilor tehnice ale anexelor la prezentul regulament, cu condiția ca modificările respective să nu modifice cadrul conceptual de bază și să nu afecteze obligațiile de raportare ale agenților raportori din statele membre. Această procedură trebuie să permită luarea în considerare a opiniilor Comitetului de statistică al SEBC,
ADOPTĂ PREZENTUL REGULAMENT:
Articolul 1
Definiții
În sensul prezentului regulament:
1.
colectarea de date „titlu cu titlu” înseamnă colectarea de date defalcată pe titluri de valoare individuale;
2.
„poziție” înseamnă valoarea stocurilor de titluri de valoare, ale căror tipuri sunt enumerate la alineatul (15), care sunt deținute în proprietate sau în custodie de un agent raportor efectiv la sfârșitul perioadei de referință, astfel cum sunt definite suplimentar în anexa II partea 4;
3.
„instituție de credit mamă”, „holding financiar mamă”, „filială” și „sucursală” au sensul stabilit la articolul 4 din Directiva 2006/48/CE;
4.
„grup bancar” înseamnă (a) o instituție de credit mamă și toate filialele și sucursalele financiare ale acesteia, altele decât întreprinderile de asigurări care au primit autorizație oficială în conformitate cu articolul 6 din Directiva 73/239/CEE (9) sau cu articolul 4 din Directiva 2002/83/CE (10); sau (b) un holding financiar mamă și toate filialele și sucursalele financiare ale acestuia, altele decât întreprinderile de asigurări care au primit autorizație oficială în conformitate cu articolul 6 din Directiva 73/239/CEE sau cu articolul 4 din Directiva 2002/83/CE, cu condiția ca în ambele cazuri instituția mama să fie conducătorul grupului bancar. O entitate fără nicio filială constituie un grup în sine, cu condiția ca entitatea respectivă să nu fie chiar ea o filială;
5.
„rezident” are sensul definit la articolul 1 punctul 4 din Regulamentul (CE) nr. 2533/98;
6.
„instituție financiară monetară” (IFM), „instituție de credit” (IC) și „fond de piață monetară” (FPM) au sensul stabilit la articolul 1 din Regulamentul (CE) nr. 25/2009 (BCE/2008/32). Sectorul IFM cuprinde IC și FPM;
7.
„fond de investiții” (FI) are sensul stabilit la articolul 1 din Regulamentul (CE) nr. 958/2007 (BCE/2007/8);
8.
„societate vehicul investițional” (SVI) are sensul stabilit la articolul 1 punctul 1 din Regulamentul (CE) nr. 24/2009 (BCE/2008/30);
9.
„custode” înseamnă o entitate ce aparține sectorului „societăți financiare” (S.12 (11)) și a cărei activitate constă în conservarea și gestionarea instrumentelor financiare în contul clienților, inclusiv păstrarea și serviciile conexe, precum gestionarea de numerar/garanții, astfel cum este prevăzut în secțiunea B punctul 1 din anexa I la Directiva 2004/39/CE;
10.
„conducător al unui grup bancar” înseamnă instituția-mamă a unui grup bancar, dacă este o instituție de credit mamă din UE sau un holding financiar mamă din UE astfel cum sunt definite la articolul 4 din Directiva 2006/48/CE și puse în aplicare în statele membre, cu deosebirea că „UE” este înlocuit cu „zona euro” și „stat membru” este înlocuit cu „stat membru din zona euro”;
11.
„conducător al unui grup cu obligații de raportare” înseamnă un conducător al unui grup bancar identificat de Consiliul guvernatorilor drept grup cu obligații de raportare în temeiul articolului 2 alineatul (4).
12.
‘investitor’ înseamnă orice entitate sau persoană care deține instrumente financiare;
13.
„titluri de valoare păstrate în custodie” înseamnă titluri de valoare păstrate și administrate de către custozi în numele investitorilor;
14.
„BCN relevantă” înseamnă BCN a statului membru din zona euro în care agentul raportor este rezident;
15.
„titluri de valoare” înseamnă următoarele tipuri de titluri de valoare:
(a)
„titluri de natura datoriei” (F.3);
(b)
„acțiuni cotate” (F.511);
(c)
„acțiuni/unități ale fondurilor de investiții ”(F.52);
16.
„dețineri de titluri de valoare” înseamnă proprietatea economică a titlurilor de valoare, ale căror tipuri sunt enumerate la punctul 15.
17.
„codul ISIN” reprezintă Numărul internațional de identificare a titlurilor de valoare (ISIN) [International Securities Identification Number (ISIN)] alocat titlurilor de valoare, compus din 12 caractere alfanumerice, care identifică în mod unic o emisiune de titluri de valoare (conform definiției din ISO 6166).
Articolul 2
Unități de observare statistică cu obligații de raportare
1.   Unitățile de observare statistică cu obligații de raportare constau în IFM, FI, SVI, custozi și conducători ai grupurilor bancare rezidenți, identificați de Consiliul guvernatorilor drept grupuri cu obligații de raportare în temeiul alineatului (4) și cărora le-au fost notificate obligațiile de raportare ce le revin în temeiul alineatului (5) (denumite în continuare în mod colectiv „agenți raportori efectivi” și în mod individual „agent raportor efectiv”).
2.   În cazul în care un FPM, un FI sau o SVI nu are personalitate juridică în conformitate cu dreptul său național, reprezentanții legali ai acestora sau, în absența unei reprezentări formale, persoanele care în conformitate cu legile naționale aplicabile răspund pentru acțiunile acestora, sunt responsabile cu raportarea informațiilor necesare potrivit prezentului regulament.
3.   Agenții raportori efectivi fac obiectul tuturor cerințelor de raportare cu excepția cazului în care se aplică o derogare acordată în conformitate cu articolul 4.
4.   Consiliul guvernatorilor poate hotărî că un grup bancar este un grup cu obligații de raportare dacă grupul bancar respectiv are active bilanțiere consolidate în conformitate cu titlul V, capitolul 4, secțiunea 1 din Directiva 2006/48/CE:
(a)
mai mari de 0,5% din totalul activelor bilanțiere consolidate ale grupurilor bancare din Uniune (denumit în continuare „pragul de 0,5%”), conform celor mai recente date de care dispune BCE, de exemplu:
(i)
date cu referința la sfârșitul lunii decembrie a anului calendaristic care precedă notificarea menționată la alineatul (5); sau
(ii)
dacă datele prevăzute la punctul (i) nu sunt disponibile, date cu referința la sfârșitul lunii decembrie a anului anterior; sau
(b)
egal cu sau sub pragul de 0,5%, dacă grupul bancar îndeplinește anumite criterii cantitative sau calitative care îl fac important pentru stabilitatea și funcționarea sistemului financiar din zona euro (cu privire, de exemplu, la interconectivitatea cu alte instituții financiare din zona euro; activitatea inter-jurisdicțională; lipsa substituibilității; complexitatea structurii interne) și/sau din statul membru respectiv din zona euro (cu privire, de exemplu, la importanța relativă a grupului bancar în cadrul unui anumit segment al pieței serviciilor bancare într-unul sau mai multe state membre).
5.   BCN relevantă transmite conducătorilor grupurilor cu obligații de raportare notificări privind decizia Consiliului guvernatorilor menționată la alineatul (4), precum și obligațiile care le revin în temeiul prezentului regulament.
6.   Fără a aduce atingere articolului 10, conducătorii grupurilor cu obligații de raportare care primesc notificările menționate la alineatul (5) după începerea primei raportări prevăzute de prezentul regulamentul vor începe să raporteze date în cel mult șase luni de la data notificării.
7.   Conducătorul unui grup cu obligații de raportare notificat conform alineatului (5) informează BCN relevantă cu privire la schimbarea denumirii sau a formei sale juridice, fuziuni sau restructurări și orice alte evenimente sau circumstanțe cu efect asupra obligațiilor sale de raportare în termen de 14 zile de la producerea acestora.
8.   Conducătorul unui grup cu obligații de raportare notificat conform alineatului (5) continuă să facă obiectul obligațiilor prevăzute de prezentul regulament până la primirea unei notificări în sens contrar de la BCN relevantă.
Articolul 3
Cerințe de raportare statistică
1.   IFM, FI, SVI și custozii furnizează BCN relevante informații titlu cu titlu cu privire la pozițiile de la sfârșitul trimestrului și cele de la sfârșitul lunii și, în conformitate cu alineatul (5), cu privire la tranzacțiile financiare din luna sau din trimestrul de referință, sau informațiile statistice necesare pentru deducerea acestor tranzacții, referitoare la propriile dețineri de titluri de valoare cu un cod ISIN, în conformitate cu partea 2 din anexa I. Astfel de date se raportează lunar sau trimestrial în conformitate cu instrucțiunile de raportare definite de BCN relevante.
2.   Custodele informează BCN relevantă despre desfășurarea de activități de custodie în termen de o săptămână de la data la care acesta a început activitățile de custodie, indiferent dacă se așteaptă să facă obiectul obligațiilor de raportare regulate prevăzute de prezentul regulament, cu excepția cazului în care custodele a informat alte autorități competente cu privire la acest aspect.
În conformitate cu instrucțiunile de raportare date de BCN relevante, custozii furnizează BCN relevante, lunar sau trimestrial, date titlu cu titlu cu privire la pozițiile de la sfârșitul trimestrului și cele de la sfârșitul lunii și, în conformitate cu alineatul (5), date cu privire la tranzacțiile financiare din luna sau trimestrul de referință, privind următoarele titluri de valoare cu un cod ISIN:
(a)
titluri de valoare pe care le păstrează în custodie pentru investitori rezidenți care nu își raportează deținerile proprii în temeiul alineatului (1), în conformitate cu partea 3 din anexa I;
(b)
titluri de valoare pe care le păstrează în custodie pentru investitori nefinanciari rezidenți în alte state membre din zona euro, în conformitate cu partea 4 din anexa I;
(c)
titluri de valoare emise de entități din zona euro pe care le păstrează în custodie în numele investitorilor rezidenți în state membre din afara zonei euro și al investitorilor rezidenți în afara Uniunii, în conformitate cu partea 5 din anexa I.
3.   Conducătorii grupurilor cu obligații de raportare furnizează trimestrial BCN relevante date titlu cu titlu cu privire la pozițiile de la sfârșitul trimestrului pe titluri de valoare cu un cod ISIN care sunt deținute de grupul lor, inclusiv entitățile nerezidente. Asemenea date sunt raportate pe baza portofoliului brut al grupului, fără a exclude din deținerile grupului titlurile de valoare emise de entitățile din același grup.
În conformitate cu instrucțiunile BCN relevante, conducătorii grupurilor cu obligații de raportare raportează date privind deținerile de titluri de valoare pe baza uneia dintre cele trei abordări prevăzute în partea 6 din anexa I.
4.   Cerințele de raportare cuprinse în prezentul regulament, inclusiv derogările de la acestea, nu aduc atingere cerințelor de raportare prevăzute în (a) Regulamentul (CE) nr. 25/2009 (BCE/2008/32); (b) Regulamentul (CE) nr. 958/2007 (BCE/2007/8); și (c) Regulamentul (CE) nr. 24/2009 (BCE/2008/30).
5.   În conformitate cu instrucțiunile date de BCN relevante, agenții raportori efectivi raportează (a) date titlu cu titlu cu privire la tranzacții financiare lunare sau trimestriale și, la solicitarea BCN relevante, alte modificări ale volumului; sau (b) informațiile statistice necesare pentru deducerea tranzacțiilor financiare pe baza uneia dintre abordările prevăzute în partea 1 din anexa I. Cerințe și linii directoare suplimentare privind compilarea tranzacțiilor sunt prevăzute în partea 3 din anexa II.
6.   Dacă au primit de la BCN relevantă instrucțiuni în acest sens, agenții raportori efectivi raportează lunar sau trimestrial date privind pozițiile de la sfârșitul trimestrului și cele de la sfârșitul lunii și, în conformitate cu alineatul (5), informații statistice pe parcursul lunii sau al trimestrului de referință cu privire la deținerile de titluri de valoare fără un cod ISIN, în conformitate cu partea 7 din anexa I. Prezentul alineat nu se aplică agenților raportori efectivi care primesc derogări în temeiul articolului 4.
7.   Datele titlu cu titlu cu privire la pozițiile de la sfârșitul trimestrului și cele de la sfârșitul lunii și, în conformitate cu alineatul (5), informațiile statistice privind luna sau trimestrul de referință se raportează în conformitate cu părțile 1, 2 și 4 din anexa II și cu normele contabile prevăzute la articolul 5.
Articolul 4
Derogări
1.   BCN relevante au libertatea de a acorda următoarele derogări agenților raportori efectivi:
(a)
în statele membre din zona euro cu dețineri totale de titluri de valoare cu cod ISIN de către investitori rezidenți care, la valoarea pieței, sunt mai mici sau egale cu 40 de miliarde de euro:
(i)
BCN pot acorda IFM, FI, SVI și custozilor derogări de la cerințele de raportare prevăzute la articolul 3 alineatul (1) cu condiția ca, din perspectiva pozițiilor, contribuția combinată a IFM, FI, SVI și a custozilor cu derogări la deținerile naționale ale IFM, FI, SVI și ale custozilor să nu depășească 40%. SVI care nu raportează date titlu cu titlu în conformitate cu Regulamentul (CE) nr. 24/2009 (BCE/2008/30) au dreptul, în conformitate cu instrucțiunile BCN relevante, să depășească acest prag în primii doi ani de la începerea raportării în temeiul prezentului regulament.
(ii)
BCN pot acorda custozilor derogări de la cerințele de raportare prevăzute la articolul 3 alineatul (2) litera (a) cu condiția ca, din perspectiva pozițiilor, contribuția combinată a custozilor cu derogări la valoarea națională a titlurilor de valoare păstrate în custodie să nu depășească 40%;
(b)
în statele membre din zona euro cu dețineri totale de titluri de valoare cu cod ISIN de către investitori rezidenți care la valoarea pieței sunt mai mari de 40 de miliarde de euro:
(i)
BCN pot acorda IFM, FI, SVI și custozilor derogări de la cerințele de raportare prevăzute la articolul 3 alineatul (1) cu condiția ca, din perspectiva pozițiilor, contribuția combinată a IFM, FI, SVI și a custozilor cu derogări la deținerile naționale ale IFM, FI, SVI și ale custozilor să nu depășească 5%;
(ii)
BCN pot acorda custozilor derogări de la cerințele de raportare prevăzute la articolul 3 alineatul (2) litera (a) cu condiția ca, din perspectiva pozițiilor, contribuția combinată a custozilor cu derogări la valoarea națională a titlurilor de valoare păstrate în custodie să nu depășească 5%;
(c)
BCN consultă BCE cu privire la utilizarea informațiilor pentru a identifica deținerile totale de titluri de valoare la valoarea de piață necesare pentru a acorda derogări în temeiul prezentului alineat.
2.   BCN pot decide să acorde instituțiilor de credit derogări de la cerințele de raportare stabilite la articolul 3 alineatul (1), după cum urmează:
(a)
BCN pot excepta total sau parțial instituțiile de credit de la cerințele de raportare cu condiția ca, din perspectiva pozițiilor, contribuția combinată la valoarea totală a titlurilor de valoare deținute de instituțiile de credit în statul membru relevant din zona euro să nu depășească 5%;
(b)
acest prag poate fi totuși ridicat la 15% pentru primii doi ani de la începerea raportării în temeiul prezentului regulament;
(c)
pragurile prevăzute la literele (a) și (b) se calculează pe baza deținerilor totale de titluri de valoare pentru statul membru relevant după aplicarea oricăror derogări prevăzute la alineatul (1).
3.   BCN pot decide să acorde tuturor FPM derogări de la cerințele de raportare prevăzute la articolul 3 alineatul (1), cu condiția ca deținerile totale ale acestora de titluri de valoare cu cod ISIN să reprezinte mai puțin de 2% din titlurile de valoare deținute de FPM din zona euro. Acest prag de 2% se calculează pe baza deținerilor totale de titluri de valoare de către FPM în statul membru relevant, după aplicarea oricăror derogări prevăzute la alineatul (1).
4.   BCN pot decide să acorde tuturor SVI derogări de la cerințele de raportare prevăzute la articolul 3 alineatul (1), cu condiția ca deținerile totale ale acestora de titluri de valoare cu cod ISIN să reprezinte mai puțin de 2% din titlurile de valoare deținute de SVI din zona euro. Acest prag de 2% se calculează pe baza deținerilor totale de titluri de valoare de către SVI în statul membru relevant, după aplicarea oricăror derogări prevăzute la alineatul (1).
5.   BCN pot decide să acorde custozilor următoarele derogări:
(a)
BCN pot excepta total sau parțial custozii de la cerințele de raportare prevăzute la articolul 3 alineatul (2) litera (a), cu condiția ca datele menționate la articolul 3 alineatul (2) litera (a) să poate fi obținute din alte surse de date statistice sau de supraveghere, în conformitate cu standardele statistice minime prevăzute în anexa III. În plus, se aplică următoarele:
(i)
în statele membre pentru care se aplică derogările prevăzute la alineatul (1) litera (a) și în care datele menționate la articolul 3 alineatul (2) litera (a) sunt raportate direct de către investitori, aceste date acoperă, pe o bază titlu cu titlu, minim 60% din valoarea titlurilor de valoare prevăzute la articolul 3 alineatul (2) litera (a);
(ii)
în statele membre pentru care se aplică derogările prevăzute la alineatul (1) litera (b) și în care datele menționate la articolul 3 alineatul (2) litera (a) sunt raportate direct de către investitori, aceste date acoperă, pe o bază titlu cu titlu, minim 75% din valoarea titlurilor de valoare prevăzute la articolul 3 alineatul (2) litera (a).
(b)
BCN pot excepta total sau parțial de la cerințele de raportare prevăzute la articolul 3 alineatul (2) literele (b) și (c) custozii care păstrează în custodie în numele tuturor investitorilor nerezidenți titluri de valoare a căror valoare totală este mai mică de 10 miliarde de euro.
6.   BCN pot decide să acorde conducătorilor grupurilor cu obligații de raportare derogări de la cerințele de raportare stabilite la articolul 3 alineatul (3), după cum urmează:
(a)
BCN pot permite conducătorilor grupurilor cu obligații de raportare să raporteze în sistem titlu cu titlu informații statistice care să acopere 95% din titlurile de valoare cu cod ISIN deținute de grupul lor, în conformitate cu cerințele prezentului regulament, cu condiția ca procentul rămas de 5% din titlurile de valoare deținute de grup să nu fi fost emis de un singur emitent.
(b)
BCN pot solicita conducătorilor grupurilor cu obligații de raportare să furnizeze informații suplimentare cu privire la tipul de titluri de valoare excluse de la raportarea prevăzută la litera (a).
7.   BCN pot decide să acorde derogări de la cerințele de raportare prevăzute în prezentul regulament dacă agenții de raportare efectivi raportează aceleași date în temeiul Regulamentului (CE) nr. 25/2009 (BCE/2008/32), al Regulamentului (CE) nr. 958/2007 (BCE/2007/8), sau al Regulamentului (CE) nr. 24/2009 (BCE/2008/30), sau dacă BCN pot obține altfel aceleași date, în conformitate cu standardele statistice minime prevăzute în anexa III.
8.   În ceea ce privește agenții de raportare efectivi cărora li se aplică o derogare prevăzută la alineatele (1), (2), (3) sau (4), BCN continuă să colecteze anual date cu privire la valoarea titlurilor de valoare pe care aceștia le dețin sau le păstrează în custodie în conformitate cu cerințele prevăzute la articolul 3 alineatul (1), fie în mod agregat, fie pe sistemul titlu cu titlu.
9.   BCN verifică îndeplinirea condițiilor prevăzute la alineatele (1)-(7), după caz, în scopul acordării, reînnoirii sau retragerii, dacă este necesar, a oricărei derogări cu efect de la începutul fiecărui an calendaristic.
10.   BCN relevantă retrage orice derogare acordată custozilor în temeiul alineatului (5) litera (a) dacă datele din alte surse statistice sau de supraveghere care respectă standardele statistice minime prevăzute în anexa III nu i-au fost puse la dispoziție la timp pentru trei perioade de raportare consecutive, indiferent dacă custozii sunt în culpă. Custozii încep să raporteze date, potrivit articolului 3 alineatul (2), nu mai târziu de trei luni de la data la care BCN relevantă i-a notificat cu privire la faptul că derogarea a fost retrasă.
11.   BCN pot decide să adreseze ad-hoc cerințe de raportare agenților raportori efectivi cărora le-au fost acordate derogări în temeiul prezentului articol, în funcție de nivelul de detaliu pe care îl apreciază ca fiind necesar. Agenții raportori efectivi raportează informațiile solicitate ad-hoc în termen de 15 zile lucrătoare de la data la care BCN relevantă le-a adresat solicitarea.
12.   Agenții raportori efectivi pot decide să nu facă uz de derogările acordate de BCN și să își îndeplinească toate obligațiile de raportare. Un agent raportor efectiv care nu face uz de derogările acordate de BCN relevantă obține aprobarea BCN respective înainte de a face uz de acestea într-o etapă ulterioară.
Articolul 5
Norme contabile
1.   În absența unor dispoziții contrare cuprinse în prezentul regulament, normele contabile aplicate de agenții raportori efectivi în scopul raportării prevăzute de prezentul regulament sunt cele cuprinse în dreptul național de transpunere a Directivei 86/635/CEE a Consiliului din 8 decembrie 1986 privind conturile anuale și conturile consolidate ale băncilor și ale altor instituții financiare (12) sau, dacă această opțiune nu este aplicabilă, cele cuprinse în orice alte standarde naționale sau internaționale aplicabile agenților raportori efectivi.
2.   Fără a aduce atingere practicilor contabile naționale, deținerile de titluri de valoare sunt raportate la valoarea nominală sau ca număr de acțiuni. Valorile de piață pot fi de asemenea raportate, astfel cum este indicat în partea 4 din anexa II.
3.   Fără a aduce atingere practicilor contabile naționale și mecanismelor de compensare (netting), deținerile de titluri de valoare se raportează pe bază brută în scopuri statistice.
4.   Deținerile de titluri de valoare acordate cu împrumut prin intermediul operațiunilor de împrumut de titluri sau vândute pe baza unui acord de răscumpărare rămân înregistrate ca dețineri ale proprietarului inițial (și nu ca dețineri ale achizitorului temporar) în cazul în care există un angajament ferm de răscumpărare a titlurilor (și nu doar o opțiune de a face acest lucru). Atunci când achizitorul temporar vinde titlurile de valoare primite, această vânzare trebuie să fie înregistrată ca o tranzacție simplă cu titluri de valoare și raportată de achizitorul temporar ca poziție negativă în portofoliul de titluri de valoare.
Articolul 6
Termene de raportare
1.   BCN decid când trebuie să primească datele de la agenții raportori efectivi pentru a putea să îndeplinească procedurile necesare de control al calității și pentru a respecta termenele prevăzute la alineatul (2).
2.   BCN transmit BCE pentru agenții raportori efectivi:
(a)
date titlu cu titlu trimestriale în conformitate cu articolul 3 alineatele (1), (2) și (5) până la sfârșitul programului de lucru din a 70-a zi calendaristică următoare sfârșitului trimestrului la care se referă datele; sau
(b)
date titlu cu titlu lunare în conformitate cu articolul 3 alineatul (5) și cu partea 1 din anexa I, conform uneia dintre următoarele opțiuni:
(i)
trimestrial, pentru cele trei luni ale trimestrului de referință, până la sfârșitul programului de lucru din a 63-a zi calendaristică următoare sfârșitului trimestrului la care se referă datele; sau
(ii)
lunar, pentru fiecare lună a trimestrului de referință, până la sfârșitul programului de lucru din a 63-a zi calendaristică următoare sfârșitului lunii la care se referă datele; și
(c)
poziții trimestriale titlu cu titlu în conformitate cu articolul 3 alineatul (3) până la sfârșitul programului de lucru:
(i)
între 2013-2015: din a 70-a zi calendaristică următoare sfârșitului trimestrului la care se referă datele; și
(ii)
din 2016: din a 55-a zi calendaristică următoare sfârșitului trimestrului la care se referă datele.
3.   Atunci când termenul prevăzut la alineatul (2) este într-o zi în care TARGET2 este închis, termenul este prelungit până în următoarea zi în care TARGET2 funcționează, astfel cum este anunțat pe website-ul BCE.
Articolul 7
Standarde minime și mecanisme naționale de raportare
1.   Agenții raportori efectivi îndeplinesc cerințele de raportare care le sunt aplicabile în conformitate cu standardele minime prevăzute în anexa III.
2.   BCN definesc și pun în aplicare mecanismele de raportare ce trebuie respectate de către agenții raportori efectivi în conformitate cu caracteristicile naționale. BCN stabilesc dacă solicită custozilor să raporteze date titlu cu titlu după sistemul investitor cu investitor. BCN se asigură că aceste mecanisme de raportare furnizează informațiile statistice solicitate și permit verificarea respectării standardelor minime de transmitere, de precizie și de revizuire prevăzute în anexa III.
Articolul 8
Verificarea și colectarea obligatorie
BCN își exercită dreptul de a verifica, în conformitate cu nivelul de detaliere apreciat necesar de BCN relevantă, sau de a colecta informațiile pe care agenții raportori efectivi trebuie să le furnizeze în temeiul prezentului regulament, fără a aduce atingere dreptului BCE de a exercita chiar ea aceste drepturi. Aceste drepturi sunt exercitate de BCN în special atunci când agenții raportori efectivi nu respectă standardele minime prevăzute în anexa III.
Articolul 9
Procedura simplificată de modificare
Luând în considerare opiniile Comitetului de statistică al SEBC, Comitetul executiv al BCE poate aduce modificări tehnice anexelor la prezentul regulament, cu condiția ca modificările respective să nu modifice cadrul conceptual de bază și să nu afecteze sarcinile de raportare ale agenților raportori efectivi. Comitetul executiv informează fără întârzieri nejustificate Consiliul guvernatorilor cu privire la orice astfel de modificare.
Articolul 10
Prima raportare
Prima raportare în temeiul prezentului regulament începe cu datele privind perioada de referință decembrie 2013. Cu ocazia primei raportări către BCE, BCN nu sunt obligate să transmită decât date privind pozițiile.
Articolul 11
Dispoziție finală
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Adoptat la Frankfurt pe Main, 17 octombrie 2012.
Președintele BCE
Mario DRAGHI
(1)  JO L 310, 30.11.1996, p. 1.
(2)  JO L 318, 27.11.1998, p. 8.
(3)  JO L 211, 11.8.2007, p. 8.
(4)  JO L 15, 20.1.2009, p. 1.
(5)  JO L 15, 20.1.2009, p. 14.
(6)  JO L 145, 30.4.2004, p. 1.
(7)  JO L 177, 30.6.2006, p. 1.
(8)  JO L 331, 15.12.2010, p. 162.
(9)  Prima Directivă 73/239/CEE a Consiliului din 24 iulie 1973 de coordonare a actelor cu putere de lege și actelor administrative privind inițierea și exercitarea activității de asigurare generală directă (JO L 228, 16.08.1973, p. 3).
(10)  Directiva 2002/83/CE a Parlamentului European și a Consiliului din 5 noiembrie 2002 privind asigurarea de viață (JO L 345, 19.12.2002, p. 1).
(11)  Numerotarea categoriilor din cuprinsul prezentului regulament reflectă numerotarea introdusă în Propunerea Comisiei COM(2010) 774 final (propunerea privind Regulamentul SEC 2010). Pentru informații suplimentare a se vedea Anexa II.
(12)  JO L 372, 31.12.1986, p. 1.
ANEXA I
CERINȚE DE RAPORTARE STATISTICĂ
PARTEA 1
Tranzacții financiare
1.
IFM, FI și custozii care raportează date privind propriile dețineri de titluri de valoare sau privind titlurile de valoare pe care le păstrează în custodie pentru investitori rezidenți furnizează informații statistice în conformitate cu una dintre următoarele abordări:
(a)
lunar sau trimestrial, tranzacțiile financiare lunare sau trimestriale după sistemul titlu cu titlu și, la cererea BCN relevante, alte modificări ale volumului pentru luna sau trimestrul de referință; sau
(b)
lunar sau trimestrial, pozițiile lunare după sistemul titlu cu titlu și, la cererea BCN relevante, alte modificări ale volumului pentru luna de referință sau pentru cele trei luni ale trimestrului de referință.
2.
SVI furnizează informații statistice în conformitate cu una dintre următoarele abordări:
(a)
trimestrial, tranzacțiile financiare trimestriale după sistemul titlu cu titlu și, la cererea BCN relevante, alte modificări ale volumului pentru trimestrul de referință; sau
(b)
lunar sau trimestrial, pozițiile lunare după sistemul titlu cu titlu și, la cererea BCN relevante, alte modificări ale volumului pentru luna de referință sau pentru cele trei luni ale trimestrului de referință; sau
(c)
trimestrial, pozițiile trimestriale după sistemul titlu cu titlu și, la cererea BCN relevante, alte modificări ale volumului pentru trimestrul de referință.
3.
Custozii care raportează (i) titlurile de valoare pe care le păstrează în custodie pentru investitori nefinanciari rezidenți în alte state membre din zona euro și (ii) titlurile de valoare emise de entități din zona euro pe care le păstrează în custodie pentru investitori rezidenți în state membre din afara zonei euro și pentru investitori rezidenți în afara Uniunii furnizează informații statistice în conformitate cu una dintre abordările prevăzute la alineatul (2).
PARTEA 2
Date privind propriile dețineri de titluri de valoare cu un cod ISIN ale IFM, ale FI, ale SVI și ale custozilor
Pentru fiecare titlu de valoare căruia i-a fost atribuit un cod ISIN încadrat în categoria de titluri de valoare „titluri de natura datoriei” (F.3), „acțiuni cotate” (F.511) sau „acțiuni/unități ale fondurilor de investiții” (F.52), datele pentru câmpurile din tabelul de mai jos sunt raportate de către investitorii financiari care țin de IFM, FI, SVI și de către custozi cu trimitere la propriile dețineri de titluri de valoare. Acestea sunt raportate în conformitate cu următoarele reguli și cu definițiile din anexa II:
(a)
datele pentru câmpurile 1 și 2 sunt raportate;
(b)
datele sunt raportate în conformitate cu punctul (i) sau (ii), după cum urmează:
(i)
dacă IFM, FI, SVI și custozii raportează tranzacții financiare titlu cu titlu, datele pentru câmpurile 5 și, la cererea BCN relevante, 6 sunt raportate; sau
(ii)
dacă IFM, FI, SVI și custozii nu raportează tranzacții financiare titlu cu titlu, datele pentru câmpul 6, atunci când sunt solicitate de BCN relevantă, sunt raportate.
BCN relevantă poate decide să solicite investitorilor financiari care țin de IFM, FI, SVI și de custozi să raporteze date pentru câmpurile 1 și 3 în loc de datele prevăzute la litera (a). În acest caz, în loc de datele prevăzute la litera (b), datele pentru câmpurile 5 și, la cererea BCN relevante, 7 sunt de asemenea raportate.
BCN relevantă poate de asemenea decide să solicite investitorilor financiari care țin de IFM, FI, SVI și de custozi să raporteze date pentru câmpurile 2b, 3 și 4.
Câmp
Descriere
1
Cod ISIN
2
Numărul de unități sau valoarea nominală agregată
2b
Baza de cotare
3
Valoare de piață
4
Investiții de portofoliu sau investiții directe
5
Tranzacții financiare
6
Alte modificări ale volumului la valoarea nominală
7
Alte modificări ale volumului la valoarea de piață
PARTEA 3
Date privind titlurile de valoare cu un cod ISIN păstrate în custodie pentru investitori nefinanciari rezidenți și alți investitori financiari care nu trebuie să raporteze propriile dețineri de titluri de valoare
Custozii raportează, pentru fiecare titlu de valoare căruia i-a fost atribuit un cod ISIN încadrat în categoria de titluri de valoare „titluri de natura datoriei” (F.3), „acțiuni cotate” (F.511) sau „acțiuni/unități ale fondurilor de investiții ” (F.52), și pe care îl păstrează în custodie pentru investitori nefinanciari rezidenți și alți investitori financiari care nu trebuie să raporteze propriile dețineri de titluri de valoare, datele pentru câmpurile din tabelul de mai jos. Aceștia raportează în conformitate cu următoarele reguli și cu definițiile din anexa II:
(a)
datele pentru câmpurile 1, 2 și 3 sunt raportate;
(b)
datele sunt raportate în conformitate cu punctul (i) sau (ii), după cum urmează:
(i)
în cazul în care custozii raportează tranzacții financiare titlu cu titlu, datele pentru câmpurile 6 și, la cererea BCN relevante, 7 sunt raportate; sau
(ii)
în cazul în care custozii nu raportează tranzacții financiare titlu cu titlu, datele pentru câmpul 7, atunci când sunt solicitate de BCN relevantă, sunt raportate.
BCN relevantă poate decide să solicite custozilor să raporteze date pentru câmpurile 1, 3 și 4 în loc de datele prevăzute la litera (a). În acest caz, în loc de datele prevăzute la litera (b), datele pentru câmpurile 6 și, la cererea BCN relevante, 8 sunt de asemenea raportate.
BCN relevantă poate de asemenea decide să solicite custozilor să raporteze date pentru câmpurile 2b, 4 și 5.
Câmp
Descriere
1
Cod ISIN
2
Numărul de unități sau valoarea nominală agregată
2b
Baza de cotare
3
Sectorul deținătorului:
—
Societăți de asigurare (S.128)
—
Fonduri de pensii (S.129)
—
Alți intermediari financiari (S.125), exclusiv societățile vehicul investițional, auxiliari financiari (S.126), instituții financiare captive și alte entități creditoare (S.127)
—
Societăți vehicul investițional
—
Societăți nefinanciare (S.11)
—
Administrații publice (S.13) (1)
—
Gospodăriile populației + instituții fără scop lucrativ în serviciul gospodăriilor populației (S.14 + S.15) (2)
4
Valoare de piață
5
Investiții de portofoliu sau investiții directe
6
Tranzacții financiare
7
Alte modificări ale volumului la valoarea nominală
8
Alte modificări ale volumului la valoarea de piață
PARTEA 4
Date privind titlurile de valoare cu un cod ISIN păstrate în custodie pentru investitori rezidenți în alte state membre ale zonei euro
Custozii raportează, pentru fiecare titlu de valoare căruia i-a fost atribuit un cod ISIN încadrat în categoria de titluri de valoare „titluri de natura datoriei” (F.3), „acțiuni cotate” (F.511) sau „acțiuni/unități ale fondurilor de investiții ” (F.52) și pe care îl păstrează în custodie pentru investitori nefinanciari rezidenți în alte state membre ale zonei euro, datele pentru câmpurile din tabelul de mai jos. Aceștia raportează în conformitate cu următoarele reguli și cu definițiile din anexa II:
(a)
datele pentru câmpurile 1, 2, 3 și 4 sunt raportate;
(b)
datele pentru câmpul 7, atunci când sunt solicitate de BCN relevantă, sunt raportate.
BCN relevantă poate decide să solicite custozilor să raporteze date pentru câmpurile 1, 3, 4 și 5 în loc de datele prevăzute la litera (a). În acest caz, la cererea BCN relevante, în loc de datele prevăzute la litera (b), datele pentru câmpul 8 sunt de asemenea raportate.
BCN relevantă poate de asemenea decide să solicite custozilor să raporteze date pentru câmpurile 2b, 5, 6 și 9.
Câmp
Descriere
1
Cod ISIN
2
Numărul de unități sau valoarea nominală agregată
2b
Baza de cotare
3
Sectorul deținătorului:
—
Gospodăriile populației (S.14)
—
Alți investitori nefinanciari exclusiv gospodării
4
Țara deținătorului
5
Valoarea de piață
6
Investiții de portofoliu sau investiții directe
7
Alte modificări ale volumului la valoarea nominală
8
Alte modificări ale volumului la valoarea de piață
9
Tranzacții financiare
PARTEA 5
Date privind titlurile de valoare cu un cod ISIN emise de rezidenți din zona euro păstrate în custodie pentru investitorii rezidenți în state membre din afara zonei euro sau în afara Uniunii
Custozii raportează, pentru fiecare titlu de valoare emis de rezidenți din zona euro căruia i-a fost atribuit un cod ISIN încadrat în categoria de titluri de valoare „titluri de natura datoriei” (F.3), „acțiuni cotate” (F.511) sau „acțiuni/unități ale fondurilor de investiții ” (F.52) și pe care îl păstrează în custodie pentru investitori rezidenți în state membre din afara zonei euro sau în afara Uniunii, datele pentru câmpurile din tabelul de mai jos. Aceștia raportează în conformitate cu următoarele reguli și cu definițiile din anexa II:
(a)
datele pentru câmpurile 1, 2, 3 și 4 sunt raportate;
(b)
datele pentru câmpul 7, atunci când sunt solicitate de BCN relevantă, sunt raportate.
BCN relevantă poate decide să solicite custozilor să raporteze date pentru câmpurile 1, 3, 4 și 5 în loc de datele prevăzute la litera (a). În acest caz, la cererea BCN relevante, în loc de datele prevăzute la litera (b), datele pentru câmpul 8 sunt de asemenea raportate.
BCN relevantă poate de asemenea decide să solicite custozilor să raporteze date pentru câmpurile 2b, 5, 6 și 9.
Câmp
Descriere
1
Cod ISIN
2
Numărul de unități sau valoarea nominală agregată
2b
Baza de cotare
3
Sectorul deținătorului (3):
—
Administrații publice și banca centrală
—
Alți investitori exclusiv administrații publice și banca centrală
4
Țara deținătorului
5
Valoarea de piață
6
Investiții de portofoliu sau investiții directe
7
Alte modificări ale volumului la valoarea nominală
8
Alte modificări ale volumului la valoarea de piață
9
Tranzacții financiare
PARTEA 6
Date privind deținerile de titluri de valoare cu un cod ISIN de către grupurile cu obligații de raportare
Conducătorii grupurilor cu obligații de raportare furnizează informații statistice în conformitate cu una dintre următoarele abordări de raportare:
(a)
deținerile de titluri de valoare pentru grupul în ansamblu; sau
(b)
deținerile de titluri de valoare de către entitățile grupului rezidente în țara în care conducătorul își are sediul,separat de deținerile de titluri de valoare de către entitățile grupului nerezidente în țara în care conducătorul își are sediul; sau
(c)
deținerile de titluri de valoare, separat, de către fiecare entitate a grupului.
Conducătorii grupurilor cu obligații de raportare raportează, pentru fiecare titlu de valoare căruia i-a fost atribuit un cod ISIN încadrat în categoria de titluri de valoare „titluri de natura datoriei” (F.3), „acțiuni cotate” (F.511) sau „acțiuni/unități ale fondurilor de investiții ” (F.52) și păstrat de grup, datele pentru câmpurile din tabelul de mai jos. Aceștia raportează în conformitate cu următoarele reguli și cu definițiile din anexa II:
(a)
datele pentru câmpurile 1 și 2 sunt raportate;
(b)
datele prevăzute la litera (a) sunt raportate în conformitate cu una dintre următoarele opțiuni:
(i)
agregate pentru întreg grupul; sau
(ii)
separat pentru entități ale grupului rezidente și pentru entități ale grupului nerezidente. În acest caz datele pentru câmpul 4 sunt de asemenea raportate; sau
(iii)
separat pentru fiecare entitate a grupului. În acest caz datele pentru câmpul 5 sunt de asemenea raportate.
BCN relevantă poate de asemenea decide să solicite conducătorilor grupurilor cu obligații de raportare să raporteze date pentru câmpurile 2b și 3.
Câmp
Descriere
Opțiuni de raportare alternativă
1
Cod ISIN
(i)
La nivel de grup
(ii)
Entități rezidente și entități nerezidente identificate separat
(iii)
Per entitate
2
Numărul de unități sau valoarea nominală agregată
2b
Baza de cotare
3
Valoarea de piață
4
Entități rezidente/entități nerezidente
5
Entitate a grupului
PARTEA 7
Date privind deținerile de titluri de valoare fără un cod ISIN
Pentru fiecare titlu de valoare căruia nu i-a fost atribuit un cod ISIN încadrat în categoria de titluri de valoare „titluri de natura datoriei pe termen scurt” (F.31), „titluri de natura datoriei pe termen lung” (F.32), „acțiuni cotate” (F.511) sau „acțiuni/unități ale fondurilor de investiții ” (F.52), datele pentru câmpurile din tabelul de mai jos pot fi raportate de investitorii financiari care țin de IFM, FI, SVI, și de custozi. Aceștia raportează în conformitate cu următoarele reguli și cu definițiile din anexa II:
(a)
Pentru investitorii care raportează date privind deținerile lor de titluri de valoare, datele lunare sau trimestriale pot fi raportate astfel:
(i)
datele pentru câmpurile 1-4 (în loc de datele pentru câmpurile 2 și 4, pot fi raportate datele pentru câmpul 5), pentru câmpurile 6, 7 și 9-13 și, fie pentru câmpul 14, fie pentru câmpurile 15 și 16, pe parcursul lunii sau trimestrului de referință, pe sistemul titlu cu titlu și cu utilizarea unui număr de identificare precum CUSIP, SEDOL, a unui număr de identificare dat de BCN etc.; sau
(ii)
datele agregate pentru câmpurile 2-4 (în loc de datele pentru câmpurile 2 și 4 pot fi raportate datele pentru câmpul 5), pentru câmpurile 6, 7 și 9-13 și, fie datele pentru câmpul 14, fie datele pentru câmpurile 15 și 16, pe parcursul lunii sau trimestrului de referință.
(b)
Pentru custozii care raportează date privind titlurile de valoare pe care le păstrează pentru investitori financiari rezidenți care nu trebuie să raporteze propriile dețineri de titluri de valoare și deținerile de titluri de valoare pentru investitori nefinanciari, datele lunare sau trimestriale pot fi raportate astfel:
(i)
datele pentru câmpurile 1-4 (în loc de datele pentru câmpurile 2 și 4 pot fi raportate datele pentru câmpul 5), pentru câmpurile 6 și 8-13 și, fie pentru câmpul 14, fie pentru câmpurile 15 și 16, pe parcursul lunii sau trimestrului de referință, pe baza sistemului titlu cu titlu și cu utilizarea unui număr de identificare precum CUSIP, SEDOL, a unui număr de identificare dat de BCN etc.; sau
(ii)
datele agregate pentru câmpurile 2-4 (în loc de datele pentru câmpurile 2 și 4 pot fi raportate datele pentru câmpul 5), pentru câmpurile 6 și 8-13 și, fie datele pentru câmpul 14, fie pentru câmpurile 15 și 16, pe parcursul lunii sau trimestrului de referință.
Câmp
Descriere
1
Cod de identificare a titlului de valoare (un număr de identificare dat de BCN, CUSIP, SEDOL, altele)
2
Numărul de unități sau valoarea nominală agregată (4)
3
Baza de cotare
4
Valoarea la prețul curent
5
Valoarea de piață
6
Instrument:
—
Titluri de natura datoriei pe termen scurt (F.31)
—
Titluri de natura datoriei pe termen lung (F.32)
—
Acțiuni cotate (F.511)
—
Acțiuni/unități ale fondurilor de investiții (F.52)
7
Sectorul sau subsectorul investitorilor care raportează date privind propriile dețineri de titluri de valoare:
—
Banca centrală (S.121)
—
Societăți care acceptă depozite, exclusiv Banca centrală (S.122)
—
Fonduri de piață monetară (S.123)
—
Fonduri de investiții, altele decât fondurile de piață monetară (S.124)
—
Societăți vehicul investițional
8
Sectorul sau subsectorul investitorilor raportați de custozi:
—
Alți intermediari financiari, cu excepția instituțiilor financiare monetare, a fondurilor de investiții, a societăților vehicul investițional, a societăților de asigurare și a fondurilor de pensii (S.125 + S.126 + S.127)
—
Societăți de asigurare (S.128)
—
Fonduri de pensii (S.129)
—
Societăți nefinanciare (S.11)
—
Administrații publice (S.13) (5)
—
Gospodăriile populației și instituții fără scop lucrativ în serviciul gospodăriilor populației (S.14 + S.15) (6)
9
Sectorul sau subsectorul emitentului:
—
Banca centrală (S.121)
—
Societăți care acceptă depozite, exclusiv Banca centrală (S.122)
—
Fonduri de piață monetară (S.123)
—
Fonduri de investiții, altele decât fondurile de piață monetară (S.124)
—
Alți intermediari financiari, cu excepția instituțiilor financiare monetare, a fondurilor de investiții, a societăților vehicul investițional, a societăților de asigurare și a fondurilor de pensii (S.125 + S.126 + S.127)
—
Societăți vehicul investițional
—
Societăți de asigurare și fonduri de pensii (S.128 + S.129) (7)
—
Societăți nefinanciare (S.11)
—
Administrații publice (S.13)
—
Gospodăriile populației și instituții fără scop lucrativ în serviciul gospodăriilor populației (S.14 + S.15) (8)
10
Investiții de portofoliu sau investiții directe
11
Defalcarea în funcție de țara investitorului
12
Defalcarea în funcție de țara emitentului
13
Moneda de exprimare a titlului de valoare
14
Tranzacții financiare
15
Ajustări din reevaluare
16
Alte modificări ale volumului
(1)  În cazul în care sunt disponibile, subsectoarele „administrația centrală” (S.1311), „administrațiile statelor federale" (S.1312), „administrațiile locale” (S.1313) și „administrațiile de securitate socială” (S.1314) sunt raportate prin identificare separată.
(2)  BCN relevantă poate solicita agenților raportori efectivi să identifice în mod separat subsectoarele „gospodăriile populației” (S.14) și „instituții fără scop lucrativ în serviciul gospodăriilor populației” (S.15).
(3)  În acest caz, întrucât nu se aplică SEC, este aplicabilă clasificarea sectoarelor cuprinsă în Sistemul Conturilor Naționale din 1993.
(4)  Pentru date agregate: numărul de unități sau valoarea nominală agregată care au aceeași valoare la prețul curent (a se vedea câmpul 4).
(5)  În cazul în care sunt disponibile, subsectoarele „administrația centrală” (S.1311), „administrațiile statelor federale" (S.1312), „administrațiile locale” (S.1313) și „fonduri de securitate socială” (S.1314) sunt raportate prin identificare separată.
(6)  În cazul în care sunt disponibile, subsectoarele „gospodăriile populației”(S.14) și „instituțiile fără scop lucrativ în serviciul gospodăriilor populației” (S.15) sunt raportate prin identificare separată.
(7)  În cazul în care sunt disponibile, sectoarele „societăți de asigurare” (S.128) și „fonduri de pensii” (S.129) sunt raportate prin identificare separată.
(8)  BCN relevantă poate solicita agenților raportori efectivi să identifice separat subsectoarele „gospodăriile populației” (S.14) și „instituții fără scop lucrativ în serviciul gospodăriilor populației” (S.15).
ANEXA II
DEFINIȚII
PARTEA 1
Definiții privind categoriile de instrumente
Prezentul tabel oferă o descriere detaliată a categoriilor de instrumente pe care băncile centrale naționale (BCN) le transpun în categorii aplicabile la nivel național în conformitate cu prezentul regulament.
Categorie
Descrierea caracteristicilor principale
1.
Titluri de natura datoriei (F.3)
Titlurile de natura datoriei sunt instrumente financiare negociabile care servesc drept dovadă a existenței datoriei. Titlurile de natura datoriei prezintă următoarele caracteristici:
(a)
o dată a emiterii la care titlul de natura datoriei este emis;
(b)
un preț de emitere la care investitorii cumpără titlurile de natura datoriei la prima emitere;
(c)
o dată de răscumpărare sau scadență, la care trebuie efectuată plata finală programată contractual a principalului;
(d)
un preț de răscumpărare sau valoarea la vedere, care este suma de plătit de către emitent deținătorului la scadență;
(e)
o scadență inițială, care este perioada de la data emiterii până la plata finală programată contractual;
(f)
o scadență restantă sau reziduală, care este perioada de la data de referință până la plata finală programată contractual;
(g)
o rată a cuponului, pe care emitentul o plătește deținătorilor de titluri de natura datoriei; cuponul poate fi fixat pe toată durata de viață a titlului de natura datoriei sau poate varia în funcție de inflație, ratele dobânzii sau prețurile activelor. Bonurile și titlurile de natura datoriei cu cupon zero nu oferă dobândă la cupon;
(h)
scadența cuponului, data la care emitentul plătește cuponul deținătorului de titluri;
(i)
prețul de emitere, prețul de răscumpărare și rata cuponului pot fi exprimate (sau operațiunile aferente pot fi încheiate) fie în monedă națională, fie în monede străine;
ratingul de credit al titlurilor de natura datoriei, care evaluează bonitatea emisiunilor individuale de titluri de natura datoriei, este atribuit de către agenții consacrate pe baza categoriilor de rating.
În ceea ce privește litera (c), data scadenței poate coincide cu convertirea unui titlu de natura datoriei într-o acțiune. În acest context, convertibilitate înseamnă că deținătorul poate schimba un titlu de natura datoriei în participații ordinare ale emitentului. Posibilitate de schimb înseamnă că deținătorul poate schimba titlul de natura datoriei cu acțiuni ale unei societăți alta decât emitentul. Titlurile de valoare perpetue, care nu au precizată data scadenței, sunt clasificate ca titluri de natura datoriei.
1a.
Titluri de natura datoriei pe termen scurt (F.31)
Titluri de natura datoriei a căror scadență inițială este de un an sau mai puțin, și titluri de natura datoriei rambursabile, la cerere, creditorului.
1b.
Titluri de natura datoriei pe termen lung (F.32)
Titluri de natura datoriei a căror scadență inițială este mai mare de un an sau nu este precizată.
2.
Participații (F.51)
Participația este un activ financiar care este o creanță asupra valorii reziduale a unei societăți, după ce toate celelalte creanțe au fost plătite. Deținerea în proprietate a unor participații în entități juridice este, de obicei, evidențiată prin acțiuni, stocuri de acțiuni, certificate de depozit, titluri de participare sau documente similare. Acțiunile și stocurile de acțiuni au același înțeles.
Participațiile sunt împărțite în următoarele subcategorii: „acțiuni cotate” (F.511); „acțiuni necotate” (F.512); și alte participații (F.519).
2a.
„Acțiuni cotate” (F.511)
Acțiunile cotate sunt titluri de valoare de tip participație cotate la o bursă. O astfel de bursă poate fi o bursă recunoscută sau orice altă formă de piață secundară. Acțiunile cotate sunt, de asemenea, denumite acțiuni listate. Existența unor cotări de prețuri ale unor acțiuni cotate la o bursă înseamnă că prețurile de piață curente sunt, de regulă, imediat disponibile.
3.
Acțiuni/unități ale fondurilor de investiții (F.52)
Acțiunile fondurilor de investiții sunt acțiuni ale unui fond de investiții dacă fondul este structurat ca o societate. Ele sunt cunoscute ca unități dacă fondul este un trust. Fondurile de investiții sunt organisme de plasament colectiv prin intermediul cărora investitorii pun în comun fonduri pentru investiții în active financiare și/sau nefinanciare.
Acțiunile fondurilor de investiții sunt împărțite în: acțiuni sau unități ale fondurilor de piață monetară (F.521); și alte acțiuni sau unități ale fondurilor de investiții, altele decât cele de piață monetară (F.529).
PARTEA 2
Definiții ale sectoarelor
Prezentul tabel oferă o descriere detaliată a categoriilor de sectoare pe care BCN le transpun în categorii aplicabile la nivel național în conformitate cu prezentul regulament.
Sector
Definiție
1.
Societăți nefinanciare (S.11)
Sectorul Societăți nefinanciare (S.11) cuprinde unitățile instituționale dotate cu personalitate juridică, care sunt producători de piață și a căror activitate principală constă în producerea de bunuri și servicii nefinanciare. Acest sector include și cvasisocietățile nefinanciare.
2.
Banca centrală (S.121)
Subsectorul Banca centrală (S.121) grupează toate societățile și cvasisocietățile financiare a căror funcție principală constă în emiterea de monedă, în menținerea valorii sale interne și externe și în administrarea unei părți sau a totalității rezervelor de schimb valutare ale țării.
3.
Societăți care acceptă depozite, exclusiv Banca centrală (S.122)
Subsectorul Societăți care acceptă depozite, exclusiv Banca centrală (S.122) cuprinde toate societățile și cvasisocietățile financiare, cu excepția celor clasate în subsectoarele Banca centrală și fonduri de piață monetară, care sunt implicate în principal în intermediere financiară și a căror activitate constă în primirea de depozite de la alte unități instituționale și, pe cont propriu, acordarea de împrumuturi și/sau efectuarea de investiții în titluri de valoare.
4.
Fonduri de piață monetară (S.123)
Subsectorul Fonduri de piață monetară (S.123) ca sisteme de investiții colective este format din toate societățile și cvasisocietățile financiare, cu excepția celor clasificate în subsectoarele Banca centrală și Instituții de credit, care sunt implicate în principal în intermedierea financiară. Activitatea acestora constă în a primi acțiuni sau unități ale fondurilor de investiții drept substitut pentru depozite și a investi în principal în acțiuni/unități ale fondurilor de investiții monetare, titluri pe termen scurt de natura datoriei și/sau depozite.
5.
Fonduri de investiții, altele decât fondurile de piață monetară (S.124)
Subsectorul Fonduri de investiții, altele decât fondurile de piață monetară (S.124) cuprinde toate sistemele de investiții colective, cu excepția celor clasificate în subsectorul fondurilor de piață monetară, care sunt implicate în principal în intermediere financiară. Activitatea acestora constă în primirea de acțiuni sau unități ale fondurilor de investiții care nu sunt substitut pentru depozite și efectuarea, pe cont propriu, de investiții în principal în active financiare, altele decât active financiare pe termen scurt, și în active nefinanciare (de obicei, bunuri imobiliare). Fondurile de investiții, altele decât fondurile de piață monetară, includ fondurile comune de plasament, organisme de plasament colectiv și alte fonduri de investiții colective ale căror acțiuni sau unități nu sunt considerate un substitut apropiat pentru depozite.
6.
Alți intermediari financiari, exclusiv societățile de asigurare și fondurile de pensii (S.125)
Subsectorul Alți intermediari financiari, exclusiv societățile de asigurare și fondurile de pensii, (S.125) cuprinde toate societățile și cvasisocietățile financiare a căror activitate principală constă în furnizarea de servicii de intermediere financiară prin subscrierea de angajamente provenind de la unități instituționale sub alte forme decât bani, depozite sau titluri de participare la fondurile de investiții sau angajamente legate de domeniul asigurărilor, pensii și sisteme standardizate de garantare.
7.
Societățile vehicul investițional angajate în operațiuni de securitizare (SVI)
SVI sunt unități care efectuează operațiuni de securitizare. SVI care îndeplinesc criteriile unei unități instituționale sunt clasificate în S.125, în caz contrar acestea fiind considerate drept parte integrantă a societății mamă.
8.
Auxiliari financiari (S.126)
Subsectorul Auxiliari financiari (S.126) cuprinde toate societățile și cvasisocietățile financiare a căror funcție principală constă în exercitarea de activități strâns legate de intermedierea financiară, fără a fi, ele însele, intermediari financiari.
9.
Instituții financiare captive și alte entități creditoare (S.127)
Subsectorul Instituții financiare captive și alte entități creditoare (S.127) cuprinde toate societățile și cvasisocietățile financiare care nu sunt implicate nici în activități de intermediere financiară, nici în furnizarea de servicii auxiliare și ale căror active sau pasive nu sunt, în marea lor majoritate, tranzacționate pe piețele libere.
10.
Societăți de asigurare (S.128)
Subsectorul Societăți de asigurare (S.128) cuprinde toate societățile și cvasisocietățile financiare a căror funcție principală constă în furnizarea de servicii de intermediere financiară rezultate din mutualizarea riscurilor, în principal sub formă de asigurări directe sau reasigurări.
11.
Fonduri de pensii (S.129)
Subsectorul Fonduri de pensii (S.129) cuprinde toate societățile și cvasisocietățile financiare a căror funcție principală constă în furnizarea de servicii de intermediere financiară rezultate din mutualizarea riscurilor sociale și necesităților persoanelor asigurate (asigurări sociale). Fondurile de pensii în calitate de sisteme de asigurări sociale asigură venituri după pensionare și, adesea, indemnizații în caz de deces sau handicap.
12.
Administrații publice (S.13)
Sectorul Administrații publice (S.13) cuprinde toate unitățile instituționale care sunt producători non-piață și a căror producție este destinată consumului individual și colectiv, și care sunt finanțate din contribuțiile obligatorii vărsate de unitățile aparținând altor sectoare și de toate unitățile instituționale, a căror activitate principală constă în efectuarea de operații de redistribuire a veniturilor și a avuției naționale.
Sectorul administrații publice este împărțit în patru subsectoare: administrația centrală (S.1311); administrațiile statelor federale (S.1312); administrațiile locale (S.1313); administrațiile de securitate socială (S.1314).
13.
Gospodăriile populației (S.14)
Sectorul Gospodăriile populației (S.14) cuprinde persoane sau grupuri de persoane atât în calitate de consumatori, cât și de întreprinzători, producători de bunuri de piață sau de servicii financiare și nefinanciare de piață (producători de piață), cu condiția ca producția de bunuri și servicii să nu fie realizată de unități distincte tratate drept cvasisocietăți. Acest sector include, de asemenea, persoanele fizice sau grupurile de persoane fizice în calitate de producători de bunuri și servicii nefinanciare exclusiv pentru consum final propriu.
14.
Instituții fără scop lucrativ în serviciul gospodăriilor populației (S.15)
Sectorul Instituții fără scop lucrativ în serviciul gospodăriilor populației (S.15) cuprinde instituțiile fără scop lucrativ dotate cu personalitate juridică care deservesc gospodăriile populației și care sunt producători non-piață privați. Resursele lor principale sunt cotizații voluntare, în bani sau în natură, efectuate de gospodăriile populației în calitate de consumatori, din vărsămintele provenite de la administrațiile publice și din veniturile din proprietate.
PARTEA 3
Definițiile tranzacțiilor financiare
1.
Agenții raportori efectivi raportează datele cu privire la tranzacții astfel cum este prevăzut la articolul 3 alineatul (5).
2.
Tranzacțiile financiare sunt definite drept tranzacții cu active și pasive financiare între unități instituționale rezidente, și între acestea și unități instituționale nerezidente. O tranzacție financiară între unități instituționale este o creare sau o lichidare simultană a unui activ financiar și a pasivului în contrapartidă, sau o schimbare a proprietarului activului financiar, sau o asumare a unui pasiv. Dobânda acumulată neplătită încă este înregistrată ca o tranzacție financiară, arătând că dobânda este reinvestită în instrumental financiar relevant.
Tranzacțiile financiare sunt înregistrate la valoarea de tranzacționare, adică valoarea în moneda națională la care activele și/sau pasivele financiare implicate sunt create, lichidate, asumate sau fac obiectul schimburilor între unitățile instituționale.
Valoarea de tranzacționare include dobânda acumulată și exclude plățile pentru servicii, onorariile, comisioanele și alte plăți similare pentru serviciile prestate în cadrul executării operațiunii, precum și impozitele pe operațiuni financiare. Modificările evaluărilor nu sunt tranzacții financiare.
3.
Tranzacțiile financiare sunt determinate ca diferența dintre pozițiile pe titluri de valoare (inclusiv dobânda acumulată) la datele de raportare de la sfârșitul perioadei, din care este înlăturat efectul schimbărilor datorate influențelor „ajustărilor din reevaluare” (cauzate de schimbările prețului și ale cursului de schimb) și ale „altor schimbări în volum”.
4.
Reevaluările prețului și ale cursului de schimb de referă la fluctuațiile în evaluarea titlurilor de valoare generate fie de modificările prețurilor titlurilor de valoare și/sau ale cursului de schimb care afectează valorile exprimate în euro ale titlurilor de valoare exprimate în monedă străină. Întrucât aceste modificări reprezintă câștiguri sau pierderi din dețineri care nu se datorează tranzacțiilor financiare, aceste efecte trebuie înlăturate din datele referitoare la tranzacții.
—
Reevaluările prețurilor includ modificările care au loc în perioada de referință în valoarea pozițiilor de la sfârșitul perioadei din cauza variațiilor valorii de referință la care sunt înregistrate, adică pierderile sau câștigurile din dețineri.
—
Reevaluările cursurilor de schimb se referă la mișcările cursurilor de schimb față de moneda euro care au loc între datele de raportare de la sfârșitul perioadei, care generează modificări ale valorii titlurilor de valoare în monede străine exprimate în euro.
5.
Alte modificări ale volumului se referă la modificările volumului de active care pot apărea pe partea investitorilor ca urmare (a) a modificării acoperirii statistice a populației (de exemplu, reclasificarea și restructurarea unităților instituționale (1)); (b) a reclasificării activelor; (c) a erorilor de raportare care au fost corectate în datele raportate doar pe o perioadă limitată de timp; (d) a scoaterii din evidențele contabile sau a diminuării valorii contabile a datoriilor greu de restituit, atunci când acestea au forma titlurilor de valoare, de către creditori, sau a anulării unilaterale a pasivului de către debitori (cunoscută sub denumirea de repudiere a datoriei ); sau (e) a schimbării reședinței investitorului.
PARTEA 4
Definițiile atributelor titlu cu titlu
Câmp
Descriere
Număr de identificare a titlului de valoare
Un cod care identifică în mod unic un titlu de valoare. Este codul ISIN dacă acesta a fost alocat unui titlu de valoare, sau alt număr de identificare a titlului de valoare.
Poziții la valoarea nominală (în moneda nominală sau euro sau poziții în număr de acțiuni sau unități)
Numărul de unități de titluri de valoare sau valoarea nominală agregată, în cazul în care titlul de valoare este tranzacționat sub formă de valori și nu de unități, cu excluderea dobânzii acumulate.
Poziții la valoarea de piață
Valoarea titlurilor de valoare deținute la prețul cotat pe piață în euro. BCN trebuie în principiu să solicite raportarea dobânzii acumulate fie la această poziție, fie separat. Cu toate acestea, BCN pot solicita date care să excludă dobânda acumulată.
Alte modificări ale volumului (valoarea nominală)
Alte modificări ale volumului de titluri de valoare deținute, la valoarea nominală în moneda nominală/unitate sau euro.
Alte modificări ale volumului (valoarea de piață)
Alte modificări ale volumului de titluri de valoare deținute, la valoarea de piață în euro.
Tranzacții financiare
Suma achizițiilor minus vânzările unui anumit titlu de valoare, înregistrate la valoarea de tranzacționare în euro
Investiții de portofoliu sau investiții directe
Funcția investiției în conformitate cu clasificarea din statistica balanței de plăți (2).
Valoarea la prețul curent
Prețul titlului de valoare la finalul perioadei de referință.
Baza de cotare
Indică dacă titlul de valoare este cotat în procente sau în unități.
Ajustări din reevaluare
Reevaluări ale prețurilor și ale cursului de schimb, astfel cum sunt prevăzute în partea 3.
Moneda de exprimare a titlului de valoare
Codul ISO sau un cod echivalent al monedei în care este exprimat prețul și/sau valoarea titlului de valoare.
(1)  Și anume, fuziuni și achiziții.
(2)  Orientarea BCE/2011/23 din 9 decembrie 2011 privind cerințele de raportare statistică ale Băncii Centrale Europene în domeniul statisticilor externe (JO L 65, 3.3.2012, p. 1).
ANEXA III
STANDARDE MINIME CE TREBUIE APLICATE DE CĂTRE UNITĂȚILE DE OBSERVARE STATISTICĂ CU OBLIGAȚII DE RAPORTARE
Agenții raportori efectivi trebuie să respecte următoarele standarde minime pentru a îndeplini cerințele de raportare statistică ale Băncii Centrale Europene (BCE).
1.
Standarde minime de transmitere:
(a)
raportarea către băncile centrale naționale (BCN) trebuie să se facă în mod oportun și cu respectarea termenelor stabilite de BCN relevantă;
(b)
rapoartele statistice trebuie să respecte forma și formatul prevăzute de cerințele de raportare tehnică stabilite de BCN;
(c)
trebuie să fie identificate persoanele de contact din cadrul agentului raportor efectiv;
(d)
specificațiile tehnice pentru transmiterea datelor către BCN trebuie să fie respectate.
2.
Standarde minime de precizie:
(a)
toate constrângerile liniare trebuie respectate atunci când este cazul (de exemplu, suma subtotalurilor trebuie să fie egală cu totalurile);
(b)
agenții raportori efectivi trebuie să fie capabili să furnizeze informații privind evoluțiile sugerate de datele furnizate;
(c)
informațiile statistice trebuie să fie complete;
(d)
agenții raportori efectivi trebuie să respecte dimensiunile și zecimalele stabilite de BCN pentru transmiterea tehnică a datelor;
(e)
agenții raportori efectivi trebuie să respecte politica de rotunjire stabilită de BCN pentru transmiterea tehnică a datelor.
3.
Standarde minime de respectare a conceptelor:
(a)
informațiile statistice trebuie să fie conforme cu definițiile și clasificările din prezentul regulament;
(b)
în cazul abaterii de la aceste definiții și clasificări, acolo unde este cazul, agenții raportori efectivi trebuie să monitorizeze în mod regulat și să cuantifice diferența dintre măsura folosită și măsura prevăzută în prezentul regulament;
(c)
agenții raportori efectivi trebuie să fie capabili să explice întreruperile din datele furnizate în raport cu cifrele din perioadele precedente.
4.
Standarde minime de revizuire:
Politica și procedurile de revizuire stabilite de BCE și BCN trebuie respectate. Revizuirile care se abat de la revizuirile normale trebuie să fie însoțite de note explicative.

Summary:
Statisticile referitoare la deținerile de titluri de valoare
Statisticile referitoare la deținerile de titluri de valoare
 
SINTEZĂ PRIVIND:
Regulamentul (UE) nr. 1011/2012 privind statisticile referitoare la deținerile de titluri de valoare (BCE/2012/24)
Orientarea 2013/215/UE privind statisticile referitoare la deținerile de titluri de valoare (BCE/2013/7)
CARE ESTE ROLUL REGULAMENTULUI ȘI AL ORIENTĂRII?
Regulamentul stabilește regulile pentru colectarea de către Banca Centrală Europeană (BCE) a informațiilor statistice cuprinzătoare cu privire la:expunerea sectoarelor economice și a grupurilor bancare individuale din țările din zona euro la clase specifice titlurilor de valoare;legăturile dintre sectoarele economice ale deținătorilor și emitenților titlurilor de valoare;piața titlurilor de valoare emise de rezidenții zonei euro. Orientarea:stabilește obligațiile băncilor centrale naționale (BCN) ale țărilor a căror monedă este euro de a raporta la BCE cu privire la statisticile privind deținerea de titluri de valoare care trebuie colectate; șistabilește un sistem de gestionare a calității datelor acestor statistici conceput pentru a asigura completitudinea, acuratețea și coerența statisticilor colectate.
ASPECTE-CHEIE
BCE colectează statistici privind deținerile de titluri de valoare (SHS) în condiții de securitate. Aceste date oferă informații despre titlurile de valoare deținute de anumite categorii de investitori din zona euro, defalcate în funcție de tipul instrumentului, țara emitentă, țara investitorului, moneda de denominare și alte clasificări.
Regulamentul:definește populația de raportare reală ca fiind formată din agenții raportori de date sectoriale* și agenții raportori de date de grup*; stabilește cerințele de raportare statistică corespunzătoare pentru agenții raportori de date sectoriale și pentru agenții raportori de date de grup (detalii suplimentare sunt incluse în anexa I la regulament), precum și cerințe de raportare statistică mai generale, care sunt în conformitate cu Regulamentul (UE) nr. 1073/2013, Regulamentul (UE) nr. 1075/2013 și Regulamentul (UE) nr. 1374/2014; enumeră regulile aplicabile derogărilor și cazurile în care BCN pot acorda derogări pentru:agenții raportori de date sectoriale; șiagenții raportori de date de grup [actualizat prin Regulamentul de modificare (UE) 2018/318]; stabilește regulile de contabilitate pentru raportarea datelor sectoriale și a datelor de grup, precum și regulile generale de contabilitate; stabilește termenele de transmitere de către BCN a datelor către BCE; stabilește regulile privind standardele minime de raportare (specificate în anexa III); solicită BCN să definească și să pună în aplicare aranjamentele de raportare care trebuie urmate de agenții de raportare în conformitate cu caracteristicile naționale; stabilește procedurile care trebuie urmate în cazul fuziunii, divizării sau reorganizării care ar putea afecta îndeplinirea obligațiilor statistice; acordă BCN drepturile de a verifica sau de a colecta în mod obligatoriu informațiile atunci când agenții raportori nu îndeplinesc standardele minime din anexa III.Regulamentul are trei anexe:I: Cerințe de raportare statistică; II: Definiții (categorii de instrumente, sectoare, tranzacții financiare, atribute de securitate prin securitate, atribute de titular, atribute ale emitentului și atribute contabile și legate de risc); III: Standarde minime care trebuie aplicate de populația raportoare reală.Modificări aduse regulamentului
Principalele modificări introduse prin Regulamentele de modificare (UE) 2016/1384 și (UE) 2018/318 au extins colectarea de date pentru a cuprinde mai multe grupuri bancare și mai multe atribute începând cu datele referitoare la perioada de referință de la sfârșitul lunii septembrie 2018. De asemenea, populația raportoare a fost extinsă pentru a acoperi toate grupurile bancare care sunt direct supravegheate de BCE.
Orientarea conține:alte reguli care reglementează obligațiile de raportare ale BCN [în funcție de faptul dacă au un număr internațional de identificare a titlurilor de valoare (ISIN)* pentru date sectoriale]; abordări de raportare ale deținerilor de titluri de valoare (în funcție de faptul dacă au un ISIN, de emitentul lor etc.); abordări pentru întocmirea statisticilor privind deținerile de titluri de valoare deținute în custodie; o cerință pentru ca BCN să informeze BCE, cel puțin o dată pe an, cu privire la derogările acordate, reînnoite sau retrase de la agenții raportori pentru anul calendaristic următor, precum și orice cerințe de raportare ad-hoc impuse agenților de raportare efectivi cărora li s-a acordat o derogare; date de referință privind activele bilanțului consolidat ale grupurilor de raportare; procedura de notificare către agenții raportori de grup; reguli privind:o procedură de revizuire a Consiliului General al BCE;monitorizarea și verificarea statisticilor; șistandarde de transmisie.Modificări aduse orientăriiOrientarea (UE) 2016/1386 a introdus obiective de gestionare a calității datelor și a revizuit procedurile care trebuie urmate de către BCN atunci când se raportează la BCE. Orientarea (UE) 2018/323 a clarificat domeniul de aplicare al agenților de raportare a datelor din grup și scrisoarea de notificare a clasificării ca agent raportor al datelor de grup.
DE CÂND SE APLICĂ REGULAMENTUL ȘI ORIENTAREA?
Regulamentul se aplică de la 21 noiembrie 2012. Orientarea se aplică de la 1 ianuarie 2014.
CONTEXT
Colectarea SHS ajută la monitorizarea stabilității financiare și a integrării financiare în zona euro, precum și în UE în ansamblu, deoarece indicatorii comparabili sunt adesea disponibili pentru toate țările UE.
Pentru informații suplimentare, consultați:Statisticile referitoare la deținerile de titluri de valoare (Banca Centrală Europeană).
TERMENI-CHEIE
Agenții raportori de date sectoriale: instituții financiare monetare rezidente, fonduri de investiții, corporații de vehicule financiare, corporații de asigurări și custozi (care sunt entități care se ocupă de păstrarea și administrarea instrumentelor financiare pentru contul clienților).
Agenții raportori de date de grup: în cazul în care au fost identificați de Consiliul guvernator al BCE ca făcând parte din populația raportoare reală și li s-au notificat obligațiile de raportare (prin scrisoare, a se vedea Orientarea, anexa II).șefi de grupuri bancare; șiinstituții sau instituții financiare înființate în țările UE participante și care nu fac parte dintr-un grup bancar,
Numărul internațional de identificare a titlurilor de valoare (ISIN): un cod atribuit titlurilor de valoare, compus din 12 caractere alfanumerice, care identifică în mod unic o emisiune de titluri de valoare.
DOCUMENTELE PRINCIPALE
Regulamentul (UE) nr. 1011/2012 al Băncii Centrale Europene din 17 octombrie 2012 privind statisticile referitoare la deținerile de titluri de valoare (BCE/2012/24) (JO L 305, 1.11.2012, pp. 6-24)
Modificările succesive aduse Regulamentului (UE) nr. 1011/2012 au fost integrate în textul de bază. Această versiune consolidată are doar un caracter informativ.
Orientarea 2013/215/UE a Băncii Centrale Europene din 22 martie 2013 privind statisticile referitoare la deținerile de titluri de valoare (BCE/2013/7) (JO L 125, 7.5.2013, pp. 17-33)
A se vedea versiunea consolidată.
DOCUMENTE CONEXE
Regulamentul (UE) nr. 1374/2014 al Băncii Centrale Europene din 28 noiembrie 2014 privind cerințele de raportare de statistică pentru societățile de asigurare (BCE/2014/50) (JO L 366, 20.12.2014, pp. 36-76)
Regulamentul (UE) nr. 1073/2013 al Băncii Centrale Europene din 18 octombrie 2013 privind statisticile referitoare la activele și pasivele fondurilor de investiții (reformare) (BCE/2013/38) (JO L 297, 7.11.2013, pp. 73-93)
A se vedea versiunea consolidată.
Regulamentul (UE) nr. 1075/2013 al Băncii Centrale Europene din 18 octombrie 2013 privind statisticile referitoare la activele și pasivele societăților vehicul investițional angajate în tranzacții de securitizare (reformare) (BCE/2013/40) (JO L 297, 7.11.2013, pp. 107-121)
A se vedea versiunea consolidată.
Data ultimei actualizări: 22.05.2019